“เอยูโพล” ชี้ ปชช.อยากให้รัฐบาลแก้ปัญหา ศก. “ลดค่าครองชีพ-เพิ่มรายได้” เป็นของขวัญปีใหม่
“เอยูโพล” เปิดผลสำรวจ พบประชาชนอยากให้รัฐบาลแก้ปัญหาเศรษฐกิจ “ลดค่าครองชีพ-เพิ่มรายได้” เป็นของขวัญปีใหม่
“เอยูโพล” เปิดผลสำรวจ พบประชาชนอยากให้รัฐบาลแก้ปัญหาเศรษฐกิจ “ลดค่าครองชีพ-เพิ่มรายได้” เป็นของขวัญปีใหม่
20 ธ.ค. 2562

สถาบันวิจัยและบริการวิชาการ มหาวิทยาลัยอัสสัมชัญ (เอยูโพล) เปิดเผยผลวิจัยเชิงสำรวจเรื่อง ปีใหม่ 2563 : คนไทยคิดอะไร? โดยทำการสำรวจกลุ่มตัวอย่างประชาชนทั่วไป ในเขตกรุงเทพมหานคร เชียงใหม่ ขอนแก่น และสงขลา จำนวนทั้งสิ้น 2,007 ตัวอย่าง ดำเนินโครงการระหว่างวันที่ 1-20 ธันวาคม 2562 ที่ผ่านมา
ซึ่งในภาพรวมพบว่า ของขวัญปีใหม่ที่ประชาชนอยากได้จากรัฐบาลมากที่สุด คือ การแก้ปัญหาด้านเศรษฐกิจ / ลดค่าครองชีพ / ปากท้องของประชาชน (32.39%) รองลงมาคือ อยากให้ปรับเปลี่ยนการบริหารงานใหม่ / สร้างความมั่นใจให้กับประชาชน (27.91%) และต้องการให้เพิ่มรายได้ รวมทั้งเงินช่วยเหลือต่างๆ ให้กับประชาชน (17.72%)

ขณะที่ผลสำรวจความคิดเห็นในเดือนพฤศจิกายน 2562  ต่อมุมมองด้านเศรษฐกิจ ในภาพรวมพบว่าคนไทยส่วนใหญ่หรือประมาณ 2 ใน 3 (65.82%) ระบุว่าเศรษฐกิจปีนี้แย่กว่าปีที่แล้ว  ประมาณครึ่ง (50.02%) คาดว่าปีหน้าจะแย่กว่าปีนี้อีก ส่วนประชาชนบางกลุ่ม 32.59% ระบุว่าเหมือนๆกับปีที่แล้ว และ 41.43% คาดว่าปีหน้ากับปีนี้ก็ไม่แตกต่างกัน
ส่วนปัญหาจราจรเป็นปัญหาลำดับแรกๆ ที่ประชาชนคาดหวังต่อการแก้ปัญหาของรัฐบาลโดยเฉพาะในเมืองใหญ่ ซึ่งจากผลสำรวจ พบว่า ส่วนใหญ่ปัญหาดังกล่าวยังคงเหมือนเดิม (58.28%) เมื่อเทียบกับปีที่แล้ว  และคาดว่าปีหน้ายังคงเหมือนเดิม (55.35%)  ทำนองเดียวกันกับปัญหาการทุจริตคอร์รัปชั่นที่ส่วนใหญ่เห็นว่ายังคงเหมือนเดิม (52.24%) เมื่อเทียบกับปีที่แล้ว  และคาดว่าปีหน้าก็ยังคงเหมือนเดิมเช่นกัน (52.08%)
ด้านปัญหาฝุ่นละอองซึ่งเป็นปัญหาหนึ่งที่มีผลกระทบต่อสุขภาพของประชาชนโดยตรง ประชาชนส่วนใหญ่มองว่าปีนี้แย่กว่าปีที่แล้ว (55.48%) และปีหน้า 46.45% คาดกว่าก็น่าจะเหมือนๆ ปีนี้เช่นกัน ทั้งนี้มีเพียง 18.70% ที่คาดว่าปัญหาฝุ่นละอองในปีหน้าน่าจะดีขึ้นเมื่อเทียบกับปีนี้ ดังนั้นประชาชนรวมทั้งหน่วยงานที่เกี่ยวข้องควรหาวิธีหรือมาตรการในการดูแลเพื่อป้องกันผลกระทบจากปริมาณฝุ่นละอองที่เกิดขึ้น
 

นอกจากความต้องการดังที่กล่าวมาข้างต้น ผลสำรวจยังระบุเพิ่มเติมว่า สิ่งที่ประชาชนอยากได้จากรัฐบาลคือ  รัฐบาลควรแก้ปัญหาอาชญากรรมต่างๆ รวมทั้งปัญหารถติด ปัญหาการคอร์รัปชั่น ความเหลื่อมล้ำทางสังคม ตลอดจนควรส่งเสริมด้านการศึกษา หรือทำตามนโยบายที่เคยหาเสียงไว้ รวมทั้งความสามัคคีของผู้นำประเทศ เพื่อสร้างความเชื่อมั่นให้กับประชาชนภายใต้สถานการณ์ปัจจุบัน
ขณะที่ในช่วงเทศกาลปีใหม่ที่จะมาถึงนี้ประชาชนส่วนใหญ่หรือ 63.38% วางแผนการใช้จ่ายตามปกติ (โดยไม่ได้เตรียมเงินสำรองไว้) ในขณะที่ 36.62% เตรียมเงินไว้ใช้จ่ายในช่วงปีใหม่ โดยเตรียมค่าใช้จ่ายไว้ประมาณ 11,884 บาทต่อคน
และกิจกรรมในช่วงปีใหม่ที่จะมาถึงนี้ประชาชนตั้งใจจะทำมากที่สุด 5 อันดับแรก ได้แก่ ทำกิจกรรมร่วมกับครอบครัว  (47.55%) รองลงมาคือ ทำบุญ/ไหว้พระ (41.16%)  พบปะสังสรรค์ (28.32%)  กลับภูมิลำเนา (23.53%)  และเที่ยวตามสถานที่ท่องเที่ยวต่างๆ (20.63%)  ทั้งนี้ยังมีประชาชนไม่น้อยหรือ 20.53% ที่ระบุว่าในช่วงปีใหม่จะไม่ได้ทำอะไรโดยใช้เวลาพักผ่อน อยู่บ้านเฉยๆ
